2. ΒΑΣΙΛΙΚΟΝ ΔΙΑΤΑΓΜΑ της 7/22 Ιουλ. 1937 Περί εκτελέσεως του άρθρ. 2 παρ. γ' του Α.Ν. 483 του 1937 "περί ιδρύσεως Ταμείου Ιπποπαραγωγής". Εκδίδεται κατά το άρθρ. 2 παρ. γ' του Α.Ν. 483/1937. Άρθρον μόνον.-Η παρακράτησις του φόρου 5% επί των κερδών του συνθέτου αμοιβαίου στοιχήματος, του δια του άρθρ. 2 παρ. γ' καθορισθέντος, τα της καταθέσεως εις την Τράπεζαν της Ελλάδος των σχετικών καταστάσεων και του ελέγχου ορίζονται ως κάτωθι: Εντός τριών ημερών από εκάστης ημέρας ιπποδρομιών αι κατά περιφερείας του Κράτους εταιρείαι ιπποδρομιών υποβάλλουσιν εις την παρά τω Υφυπουργείω Ασφαλείας κεντρικήν επιτροπήν ελέγχου αμοιβαίου στοιχήματος κατάστασιν εμφαίνουσαν το κατά την ιπποδρομίαν σχηματισθέν ποσόν συνθέτου αμοιβαίου στοιχήματος. Η ως άνω επιτροπή, ελέγχουσα την κατάστασιν ταύτην, αποστέλλει προς το ταμείον ιπποπαραγωγής βεβαίωσιν περί του στοιχηματισθέντος εν συνόλω καθ' εκάστην ημέραν ιπποδρομιών ποσού και του αναλογούντος εις το ταμείον ιπποπαραγωγής συμφώνως προς το άρθρ. 2 παρ. γ' του Α.Ν. 483 ποσοστού. Αντίγραφον της βεβαιώσεως ταύτης κοινοποιείται προς την ενδιαφερομένην εταιρείαν ιπποδρομιών, υποχρεουμένην να καταθέση εις την Τράπεζαν της Ελλάδος υπέρ του ταμείου ιπποπαραγωγής και εντός επτά ημερών από της κοινοποιήσεως το ούτως εκκαθαρισθέν ποσόν. 